Document ID: 31996R1556

KOMISSION ASETUS (EY) N:o 1556/96,
annettu 30 päivänä heinäkuuta 1996,
tiettyjä kolmansista maista tuotavia hedelmiä ja vihanneksia koskevasta tuontitodistusjärjestelmästä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72 (1), sellaisena kuin se on viimeksi muutettuna komission asetuksella (EY) N:o 1363/95 (2), ja erityisesti sen 22 artiklan 2 kohdan,
sekä katsoo, että
asetuksen (ETY) N:o 1035/72 22 artiklan 1 kohdan mukaan 1 artiklan 2 kohdassa tarkoitettujen tuotteiden kaikelta yhteisöön tuonnilta voidaan edellyttää tuontitodistusta,
tiettyjen herkkien tuotteiden kaupan rakenteen paremman tuntemuksen varmistamiseksi olisi otettava käyttöön tuontitodistusjärjestelmä ja vahvistettava luettelo näistä tuotteista,
maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 16 päivänä marraskuuta 1988 annetun komission asetuksen (ETY) N:o 3719/88 (3), sellaisena kuin se on viimeksi muutettuna asetuksella (EY) N:o 2137/95 (4), säännöksiä olisi sovellettava, jollei tässä asetuksessa annetuista erityisistä säännöksistä muuta johdu,
todistukset olisi annettava heti, kun niitä on haettu; annettavan vakuuden määrä olisi vahvistettava järjestelmän hyvän toiminnan mahdollistavalle tasolle; kyseisten tuotteiden markkinoiden ominaisuudet huomioon ottaen todistusten voimassaoloajaksi olisi vahvistettava 30 päivää niissä ilmoitettuihin CN-koodeihin liittyvien ajanjaksojen rajoissa,
olisi vaadittava alkuperämaan ilmoittamista ja velvoitettava tuoja tuomaan mainitusta maasta, jotta voidaan paremmin arvioida kolmansien maiden kanssa käytävän kaupan kehittymistä; ottaen kuitenkin huomioon kyseisten tuotteiden kaupan ominaisuudet olisi annettava säännöksiä alkuperämaan muuttamisen sallimiseksi yhden ainoan kerran,
tuontitodistusjärjestelmän nopean ja tehokkaan hallinnon turvaamiseksi on tarkoituksenmukaista, että jäsenvaltiot ilmoittavat säännöllisin väliajoin komissiolle todistushakemusten kohteena olevat määrät sekä kokonaan tai osittain käyttämättä jääneet määrät; olisi kumottava jäsenvaltioiden syötäväksi tarkoitettujen omenoiden tuontia koskevien tietojen antamisesta komissiolle 27 päivänä maaliskuuta 1987 annettu asetus (ETY) N:o 886/87 (5), sellaisena kuin se on viimeksi muutettuna asetuksella (EY) N:o 997/95 (6),
tuontitodistusjärjestelmän käyttöön ottaminen ei estä sen korvaamista nopealla tietokoneavusteisella tuonnin rekisteröintimenettelyllä heti, kun sellaisena aloittaminen on oikeudellisesti ja käytännössä mahdollista; arviointi tästä tehdään 31 päivänä joulukuuta 1997, ja
hedelmien ja vihannesten hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Tämän asetuksen liitteessä mainitun tuotteen kaikenlainen vapaaseen liikkeeseen luovutus yhteisössä edellyttää tuontitodistuksen esittämistä; todistuksen antavat kyseiset jäsenvaltiot ja se voidaan antaa kenelle tahansa hakemuksen tehneelle toimijalle riippumatta tämän sijoittautumispaikasta yhteisössä.
2 artikla
Asetuksen (ETY) N:o 3719/88 säännöksiä sovelletaan, jollei tämän asetuksen erityisistä säännöksistä muuta johdu.
3 artikla
1. Tuontitodistuksen antamisen edellytyksenä on suuruudeltaan 1,5 ecua 100 nettokilogrammalta olevan vakuuden antaminen. Vakuus pidätetään kokonaan tai osittain, jos todistukseen merkittyjen määrien vapaseen liikkeeseen luovuttaminen ei toteudu tai toteutuu ainoastaan osittain todistuksen voimassaoloaikana.
2. Tuontitodistukset annetaan hakemuksen jättöpäivänä.
3. Todistuksissa on ilmoitettava liitteessä mainittujen tuotteiden kahdeksannumeroiset CN-koodit.
4. Tuontitodistukset ovat voimassa 30 päivää niiden 2 kohdassa määritellystä antopäivästä liitteessä tarkoitettuihin CN-koodeihin liittyvien ajanjaksojen rajoissa.
4 artikla
1. Todistushakemuksessa ja itse todistuksessa on ilmoitettava, asetuksen (ETY) N:o 3719/88 liitteessä I olevan tuontitodistusmallin 8 kohdassa, tuotteen alkuperämaa. Tuontitodistus on voimassa ainoastaan mainitussa kohdassa ilmoitetusta maasta peräisin olevien tuotteiden osalta.
2. Todistuksen haltija voi hakea alkuperämaan muuttamista yhden ainoan kerran edellyttäen, että seuraavia säännöksiä noudatetaan:
a) alkuperämaan muutoshakemus
- esitetään viranomaiselle, joka on antanut alkuperäisen todistuksen,
- sisältää alkuperäisen todistuksen ja kaikki annetut todistuksen otteet,
- on asetuksen (ETY) N:o 3719/88 13 artiklan, 14 artiklan 1 kohdan ja 15 artiklan säännösten mukainen;
b) todistuksen antanut viranomainen säilyttää alkuperäisen todistuksen ja kaikki todistuksen otteet ja antaa korvaavan todistuksen sekä tarvittaessa yhden tai useamman korvaavan todistuksen otteen;
c) korvaava todistus ja tarvittaessa korvaava ote tai otteet
- annetaan tuotteen määrälle, joka sallittu poikkeama huomioon ottaen vastaa alkuperäisen asiakirjan käytettävissä olevaa enimmäismäärää,
- sisältävät 20 kohdassa alkuperäisen todistuksen numeron ja tarvittaessa antopäivämäärän,
- sisältävät 8 kohdassa uuden alkuperämaan nimen,
- sisältävät muissa kohdissa kaikki samat tiedot ja erityisesti saman voimassaolon päättymispäivän kuin alkuperäisessä asiakirjassa.
5 artikla
1. Jäsenvaltioiden on ilmoitettava komissiolle seuraavat tiedot:
a) määrät, joille tuontitodistuksia on haettu sekä kyseinen yhdistetyn nimikkeistön koodi ja hakemuksen jättöpäivä; nämä tiedot on eriteltävä alkuperämaan mukaan.
b) käyttämättömiin tai osittain käytettyihin tuontitodistuksiin sisältyvät määrät, jotka vastaavat todituksen kääntöpuolelle merkittyjen määrien ja niiden määrien, joille todistukset on annettu, välistä erotusta.
c) määrät, joiden osalta alkuperän muuttaminen on tapahtunut 4 artiklan 2 kohdan mukaisesti.
Nämä tiedot ilmoitetaan telekopiona seuraavina päivinä viimeistään kello 12.00 (Brysselin aikaa):
- maanantaina ja tiistaina jätettyjen hakemusten osalta keskiviikkoisin,
- keskiviikkona ja torstaina jätettyjen hakemusten osalta perjantaisin,
- edellisen viikon perjantaina jätettyjen hakemusten osalta maanantaisin.
2. Jos jokin 1 kohdassa mainitun jakson aikana ei ole jätetty yhtään todistushakemusta, kyseinen jäsenvaltio ilmoittaa siitä komissiolle 1 kohdassa ilmoitettuina päivinä.
6 artikla
Kumotaan asetus (ETY) N:o 886/87.
7 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä syyskuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 1996.

Labels: 3
17
5